Det var svært at give kaptajnen skylden for en hård eller bumlet tur over Limfjorden for flere særligt inviterede gæster fredag formiddag, da de som første passagerer fik mulighed for at sejle med Danmarks første førerløse færge. Greenhopper hedder den lille grønne båd, der mest af alt ligner et stort drivhus. Den tog fredag en historisk tur fra Aalborg til Nørresundby. Turen over Limfjorden er i sig ikke historisk, men turen foregik delvist med styring fra kunstig intelligens, og det er første gang i Danmark. Fjordbussen er fortsat en prototype, men fredag kunne forskerne og ingeniørerne bag den førerløse og klimaneutrale færge vise, at det de har arbejdet på i tre og et halvt år rent faktisk virker. Via fire kameraer og otte infrarøde kameraer oven på færgen samt en masse kunstig intelligens kunne færgen selv sejle store dele af turen over Limfjorden. Kan endnu ikke tages i brug ShippingLab er blandt andre nogle af dem, der har været med til at sørge for, at færgen i dag kunne tage sin jomfrusejlads. Af projektdirektøren blev skibet kaldt et vigtigt teknologisk skib, der kan bygges videre på. Port of Aalborgs direktør Kristian Thulesen Dahl kunne også se store perspektiver i de teknologier, der gør, at færgen selv kan sejle over Limfjorden uden styring, hvor han blandt andet nævnte, at en førerløs fjordbus kan være med til at overvinde barriere over fjorden, hvis den en dag kan komme i drift mellem Aalborg og Nørresundby. De første tanker til en fjordbus mellem Aalborg og Nørresundby blev født i 2018 – hvornår den kan komme i brug er endnu usikkert.

Opsummering:
Mere end tre års arbejde ligger bag den førerløse færge Greenhopper, som fredag af sig selv sejlede over Limfjorden.